Brigadistes forestals de Divalterra treballen per a protegir l'espai forestal de la Concòrdia
30 de març de 2017

Un grup operaris forestals està realitzant una franja perimetral d'una longitud de diversos quilòmetres per a reduir el risc d'incendis i actuar com a tallafocs en les zones més vulnerables del terme municipal de Llíria. Les labors de prevenció s'estan centrant en els camins de la Canyada d'Eugeni, del Parador, de la Lloma Rotja i del Barranc del Forat, a les muntanyes de La Concòrdia.

El regidor de Medi Ambient, Francesc Fombuena, ha explicat que "a través de labors de poda, desbrossaments i neteja, es pretén aconseguir un espai lliure que ens permeta previndre incendis, i respectant sempre les espècies protegides".

Ha afegit que estes actuacions, sol•licitades per l'Ajuntament de Llíria i que s'emmarquen en la campanya de Prevenció i Extinció d'Incendis Forestals de la Diputació de València, "són molt necessàries, perquè en estos temps de sequera cal intentar que l'impacte en cas d'incendi siga el menor possible”.

En este sentit, l'edil ha agraït estos mitjans que oferix la Diputació a través del servici de brigades de Divalterra que treballa en la prevenció, reducció i control de combustibles forestals, cosa que fa més resistents les muntanyes a l'inici i a la propagació del foc i facilita l'extinció en cas de produir-se un incendi.